Na osnovu člana 25 stav 2 i člana 28 stav 2 Zakona o porezu na dodatu vrijednost ("Službeni list RCG", br. 65/01, 38/02, 72/02, 21/03 i 76/05 i "Službeni list CG", br. 16/07, 29/13 i 9/15) Ministarstvo finansija donijelo je

**PRAVILNIK**

**O POSTUPKU OSLOBAĐANJA OD PLAĆANJA POREZA NA DODATU VRIJEDNOST INVESTITORA I ISPORUKU ODREĐENIH PROIZVODA I USLUGA**

**("Sl. list Crne Gore", br. 17/15 od 17.04.2015, 68/15 od 08.12.2015)**

**Predmet**

**Član 1**

Pravo na oslobađanje od plaćanja poreza na dodata vrijednost (u daljem tekstu: PDV) na isporuku proizvoda, odnosno usluga, za gradnju i opremanje ugostiteljskog objekta kategorije pet i više zvjezdica, energetskog objekta za proizvodnju električne energije instalisane snage veće od 10 MW i kapaciteta za proizvodnju prehrambenih proizvoda razvrstanih u okviru sektora C grupa 10 Zakona o klasifikaciji djelatnosti ("Službeni list CG", broj 18/11), čija investiciona vrijednost prelazi 500.000 eura, odnosno proizvoda i usluga koji se isporučuju u skladu sa međunarodnim ugovorom o kredita, odnosno zajmu zaključenim između Crne Gore i međunarodne finansijske organizacije, odnosno države ili treće strane u kojem se Crna Gora pojavljuje kao garant, u dijelu koji se finansira dobijenim novčanim sredstvima, ako je tim ugovorom predviđeno da se iz dobijenih novčanih sredstava neće plaćati troškovi poreza, kao i prilikom uvoza proizvoda i isporuke proizvoda, odnosno pruženih usluga u zemlji, u slučajevima kada je to predviđeno međunarodnim sporazumom, odnosno ugovorom ostvaruje se pod uslovima, na način i po postupku propisanim ovim pravilnikom.

**Zahtjev investitora**

**Član 2**

Investitor (pravno odnosno fizičko lice), radi oslobađanja od plaćanja PDV-a na isporuku proizvoda za gradnju i opremanje ugostiteljskog objekta kategorije pet i više zvjezdica, energetskog objekta za proizvodnju električne energije instalisane snage veće od 10MW i kapaciteta za proizvodnju prehrambenih proizvoda razvrstanih u okviru sektora C grupa 10 Zakona o klasifikaciji djelatnosti ("Službeni list CG", broj 18/11), čija investiciona vrijednost prelazi 500.000 eura, podnosi zahtjev organu uprave nadležnom za poslove naplate poreza (u daljem tekstu: poreski organ).

Poreski organ donosi rješenje na zahtjev investitora.

Investitor uz zahtjev iz stava 1 ovog člana podnosi:

1) odobrenje za gradnju, odnosno ovjerenu kopiju građevinske dozvole;

2) mišljenje nadležnog organa državne uprave da se radi o investiciji iz stava 1 ovog člana;

3) predračunsku vrijednost po glavnom projektu, za izgradnju i opremanje kapaciteta za proizvodnju prehrambenih proizvoda, čiju reviziju vrši ovlašćeni procjenjivač kojeg odredi poreski organ.

Troškove vršenja revizije iz stava 3 tačka 3 ovog člana, plaća investitor.

**Evidentiranje isporuke**

**Član 3**

Investitor, radi evidentiranja isporuke proizvoda i usluga iz člana 2 stav 1 ovog pravilnika, koristi kontrolnu markicu.

Investitor iz stava 1 ovog člana, zahtjev za izdavanje kontrolnih markica podnosi poreskom organu.

**Štampanje kontrolnih markica**

**Član 4**

Štampanje kontrolnih markica vrši pravno lice koje ovlasti organ državne uprave nadležan za poslove finansija (u daljem tesktu: Ministarstvo).

Štampanje kontrolnih markica vrši se na bezdrvnom papiru, dimenzija 100 x 50 mm i sadrži hologramsku zaštitu.

Količina kontrolnih markica, naknada za štampanje i vrsta papira za štampanje kontrolnih markica određuje se ugovorom koji sa štamparom zaključuje Ministarstvo.

**Sadržina kontrolnih markica**

**Član 5**

Kontrolna markica sadrži: serijski broj, naziv i PIB isporučioca/uvoznika, broj računa/carinske deklaracije i iznos nabavljenih proizvoda i usluga odnosno vrijednost robe za koju se PDV plaća po stopi od 0%.

Kontrolna markica sa istim serijskim brojem štampa se u dva primjerka.

Obrazac kontrolne markice za gradnju i opremanje ugostiteljskog objekta dat je u Prilogu 1, Obrazac kontrolne markice za gradnju i opremanje energetskog objekta za proizvodnju električne energije dat je u Prilogu 2 i Obrazac kontrolne markice za gradnju i opremanje kapaciteta za proizvodnju prehrambenih proizvoda dat je u Prilogu 3 koji su sastavni dio ovog pravilnika.

Troškovi štampanja kontrolnih markica padaju na teret investitora.

**Dostavljanje kontrolnih markica**

**Član 6**

Investitor, kontrolne markice dostavlja isporučiocu proizvoda i usluga, odnosno carinskom organu prilikom uvoza proizvoda.

Kontrolne markice mogu se koristiti samo za proizvode i usluge namijenjene za izgradnju i opremanje objekata i kapaciteta iz člana 2 stav 1 ovog pravilnika.

**Korišćenje kontrolnih markica**

**Član 7**

Prilikom nabavke proizvoda i pruženih usluga investitor predaje isporučiocu, odnosno izvođaču radova dva primjerka kontrolne markice sa istim serijskim brojem, od kojih jedan primjerak isporučilac, odnosno izvođač radova popunjava i lijepi na poleđini računa koji izdaje investitoru, a drugi primjerak popunjava i lijepi na poleđini računa koji zadržava za sebe.

Prilikom uvoza proizvoda, odnosno privremenog uvoza isporučilac, odnosno izvođač radova predaje carinskom organu dva primjerka kontrolne markice sa istim serijskim brojem, od kojih jedan primjerak carinski organ popunjava i lijepi na poleđini carinske deklaracije koju izdaje investitor isporučiocu, odnosno izvođaču radova, a drugi primjerak popunjava i lijepi na poleđini carinske deklaracije koju zadržava za sebe.

**Evidencija iskorišćenih kontrolnih markica**

**Član 8**

Investitor vodi evidenciju iskorišćenih kontrolnih markica po isporučiocu, postupku uvoza, serijskom broju kontrolne markice i vrijednosti nabavke, na Obrascu iz Priloga 4, koji je sastavni dio ovog pravilnika.

Evidencija iz stava 1 ovog člana, dostavlja se poreskom organu do 15-og u mjesecu, za prethodni mjesec u papirnoj ili elektronskoj formi.

Investitor u svom knjigovodstvu vodi evidenciju računovodstvenih promjena u vezi sa objektima i kapacitetima iz člana 1 ovog pravilnika na posebnom analitičkom računu.

**Vraćanje kontrolnih markica**

**Član 9**

Poreski organ vodi evidenciju o broju i serijskim brojevima izdatih, iskorišćenih, oštećenih, neiskorišćenih i uništenih kontrolnih markica.

Oštećene kontrolne markice sa izvještajem o njihovim serijskim brojevima, investitor vraća poreskom organu do 15-og u mjesecu po isteku kvartala.

**Zahtjev za oslobađanje od plaćanja PDV-a za isporuku proizvoda odnosno usluga u skladu sa međunarodnim ugovorom**

**Član 10**

Korisnik novčanih sredstava (u daljem tekstu: korisnik), radi oslobađanja od plaćanja PDV-a za isporuku proizvoda i usluga koja se vrši u skladu sa ugovorom o kreditu, odnosno zajmu zaključenim između Crne Gore i međunarodne finansijske organizacije, odnosno druge države ili treće strane u kojem se Crna Gora pojavljuje kao garant (u daljem tekstu: ugovor), u

dijelu koji se finansira dobijenim novčanim sredstvima, ako je tim

ugovorom predviđeno da se iz dobijenih novčanih sredstava neće plaćati PDV, podnosi zahtjev poreskom organu.

Poreski organ donosi rješenje na zahtjev investitora.

Korisnik uz zahtjev iz stava 1 ovog člana, podnosi:

1) odobrenje za gradnju, odnosno ovjerenu kopiju građevinske dozvole;

2) kopiju ugovora iz stava 1 ovog člana;

3) potvrdu organa državne uprave nadležnog za vanjske poslove i evropske integracije da se ugovor iz stava 1 ovog člana primjenjuje;

4) predračunsku vrijednost po glavnom projektu;

5) ugovor o izvođenju radova na projektu;

6) ugovor o isporuci proizvoda i usluga povezanih sa projektom.

**Rješenje na zahtjev investitora**

**Član 11**

Rješenje po zahtjevu iz člana 10 ovog pravilnika, naročito sadrži:

1) naziv, adresu i PIB korisnika;

2) naziv ugovora;

3) predračunsku vrijednost po glavnom projektu;

4) naziv i PIB izvođača radova, odnosno isporučioca proizvoda i usluga;

5) pečat i potpis ovlašćenog lica.

**Pisano obavještenje o obračunu PDV-a**

**Član 12**

Korisnik dostavlja izvođaču radova pisano obavještenje o obračunu PDV po stopi 0%, uz kopiju rješenja poreskog organa iz člana 11 ovog pravilnika.

**Izdavanje računa korisniku**

**Član 13**

Izvođač radova, odnosno isporučilac proizvoda i usluga prilikom izdavanja računa korisniku obračunava PDV po stopi od 0% sa pozivom na rješenje poreskog organa iz člana 11 ovog pravilnika.

Izvođač radova, odnosno isporučilac proizvoda i usluga iz stava 1 ovog člana uz izdati račun čuva kopiju rješenja poreskog organa.

**Oslobađanje od plaćanja PDV za projekte koji se finansiraju iz sredstava Evropske unije**

**Član 13a**

Uvoznik, isporučilac proizvoda, pružalac usluga, odnosno korisnik donacija (međunarodna organizacija ili pravno/fizičko lice, odnosno drugi oblik obavljanja privredne djelatnosti) radi ostvarivanja prava na oslobođenje od plaćanja PDV-a, kada je to predviđeno međunarodnim ugovorom koji se finansira iz sredstava Evropske unije, odnosno sredstava namijenjenih za projekte implementirane u decentralizovanom, indirektnom i podijeljenom upravljanju prilaže izjavu da odnosni proizvodi i usluge ispunjavaju uslove za oslobođenje od plaćanja PDV-a.

Isporučiocem proizvoda, odnosno pružaocem usluga, iz stava 1 ovog člana kod realizacije projekta iz oblasti građevinarstva, smatra se potpisnik ugovora o izvođenju radova.

Organ državne uprave nadležan za oblast u kojoj se realizuje projekat EU pomoći (Ministarstvo finansija-Direktorat za finansiranje i ugovaranje sredstava EU pomoći, Ministarstvo održivog razvoja i turizma-Direkcija javnih radova i Ministarstvo vanjskih poslova i evropskih integracija) (u daljem teksta: nadležni organ) izdaje potvrdu za oslobađanje od plaćanja PDV-a.

Oslobađanje od plaćanja PDV vrši se na ukupan iznos ugovora, uključujući sredstva Evropske unije i sredstva ko-finansiranja.

**Zahtjev investitora**

**Član 13b**

Zahtjev za oslobađanje od plaćanja PDV podnosi se nadležnom organu iz člana 13a ovog pravilnika.

Potvrda iz člana 13a stav 3 ovog pravilnika dostavlja se isporučiocu proizvoda, odnosno pružaocu usluga, korisniku donacija (obvezniku PDV) odnosno poreskom organu, radi evidentiranja, u roku od pet dana od dana prijema zahtjeva.

**Evidencija**

**Član 13c**

Nadležni organ o izdatim potvrdama iz člana 13a stav 3 ovog pravilnika vodi evidenciju o isporuci proizvoda, odnosno pružanju usluga, odnosno realizaciji donacija na koje se odnosi poresko oslobođenje (naročito po vrsti, količini, vrijednosti proizvoda i usluga).

Uvoznik, isporučilac proizvoda, pružalac usluga, odnosno korisnik donacija vodi posebnu evidenciju (po vrsti, količini, vrijednosti i sl.) o isporuci proizvoda, odnosno pružanju usluga, odnosno realizaciji donacija na koje se odnosi poresko oslobođenje.

**Potvrda**

**Član 13d**

U potvrdi iz člana 13a stav 1 ovog pravilnika navode se sljedeći podaci:

1) naziv nadležnog organa;

2) naziv ugovora;

3) broj ugovora evidentiran kod organa državne uprave koji je nadležan za oblast iz koje se realizuje projekat;

4) poziv na odredbu Zakona o ratifikaciji Okvirnog sporazuma između Vlade Crne Gore i Komisije Evropskih zajednica o pravilima za saradnju koja se odnose na finansijsku pomoć EZ Crnoj Gori u okviru sprovođenja Instrumenta Pretpristupne Pomoći (IPA), odnosno odredbu Zakona o potvrđivanju Okvirnog sporazuma između Crne Gore koju predstavlja Vlada Crne Gore i Evropske komisije o pravilima za sprovođenje finansijske pomoći Unije Crnoj Gori u okviru instrumenta pretpristupne podrške (IPAII) na osnovu koje se odnosni proizvodi i usluge oslobađaju od plaćanja PDV-a;

5) vrijednost pro-fakture sa PDV-om, sa specifikacijom proizvoda koji se uvoze, odnosno nabavljaju u zemlji i usluga koje se koriste u zemlji;

6) datum izdavanja potvrde, i

7) pečat i potpis ovlašćenog lica izdavaoca potvrde.

**Oslobađanje od plaćanja PDV za isporuku proizvoda odnosno usluga u skladu sa međunarodnim ugovorom, odnosno ugovorom o donaciji**

**Član 13e**

Uvoznik, isporučilac proizvoda, pružalac usluga, odnosno korisnik donacija (međunarodna organizacija ili pravno/fizičko lice, odnosno drugi oblik obavljanja privredne djelatnosti) radi ostvarivanja prava na oslobođenje od plaćanja PDV-a, kada je to predviđeno međunarodnim ugovorom prilaže potvrdu organa državne uprave nadležnog za oblast za koji se realizuje projekat.

Isporučiocem proizvoda, odnosno pružaocem usluga, iz stava 1 ovog člana kod realizacije projekta iz oblasti građevinarstva, smatra se potpisnik ugovora o izvođenju radova.

Potvrda iz stava 1 ovog člana dostavlja se poreskom organu, radi evidentiranja, u roku od pet dana od dana izdavanja.

Oslobađanje od plaćanja PDV vrši se na ukupan iznos ugovora.

**Osnov za oslobađanje od plaćanja PDV**

**Član 13f**

Isporučilac proizvoda, odnosno usluga u fakturi (PDV faktura) navodi osnov za oslobađanje od plaćanja PDV i broj potvrde izdate od strane nadležnog organa državne uprave.

Obveznik PDV iz stava 1 ovog člana ima pravo na povraćaj PDV koji se odnosi na proizvode i usluge na koje se odnosi poresko oslobođenje.

Lice iz stava 1 ovog člana vodi evidenciju o isporuci proizvoda, odnosno pružanju usluga, odnosno realizaciji donacija na koje se odnosi poresko oslobođenje (naročito po vrsti, količini, vrijednosti proizvoda i usluga).

**Potvrda**

**Član 13g**

U potvrdi iz člana 13e stav 1 ovog pravilnika navode se sljedeći podaci:

1) naziv nadležnog organa;

2) naziv međunarodnog sporazuma, odnosno ugovora;

3) broj ugovora evidentiran kod organa državne uprave nadležnog za vanjske poslove i evropske integracije i potvrdu da je ugovor na snazi;

4) odredbu sporazuma, odnosno ugovora kojom je predviđeno poresko oslobođenje;

5) vrijednost projekta po ugovoru;

6) specifikaciju proizvoda koji se uvoze, odnosno nabavljaju u zemlji i usluga koje se koriste u zemlji;

7) datum izdavanja potvrde, i

8) pečat i potpis ovlašćenog lica izdavaoca potvrde.

**Prestanak važenja**

**Član 13h**

Danom stupanja na snagu ovog pravilnika prestaje da važi Uputstvo o načinu sprovođenja postupka u vezi sa ostvarivanjem prava na oslobađanje od plaćanja poreza na dodatu vrijednost u slučajevima kada je to predviđeno međunarodnim sporazumom, odnosno ugovorom ("Službeni list RCG", broj 34/03).

**Stupanje na snagu**

**Član 14**

Ovaj pravilnik stupa na snagu danom objavljivanja u "Službenom listu Crne Gore".

Broj: 04-4260/1

Podgorica 14. aprila 2015. godine

Ministar,

dr Radoje Žugić, s.r.

***NAPOMENA IZDAVAČA:***

Prilozi koji su sastavni dio ovog propisa nijesu objavljeni iz tehničkih razloga. Možete ih pogledati u skeniranim primjercima brojeva "Sl. lista Crne Gore", za 2015. godinu, u broju 17/15 od 17.04.2015. godine.